### 7.     Beslutning om at igangsætte planlægning for boliger ved Klosterlunden, [adresse] 83B, Kalundborg

**Åbent**

Sagsnr.: 326-2018-35277       J.nr.: 01.02.05           Dokumentnr.:
326-2020-304221

**Sagstype**

Beslutning.

**Resume og sagens baggrund**

En lokal projektudvikler anmoder Kalundborg Kommune om at
igangsætte planlægning for etageboliger på et område øst for Klosterlunden/nord
for [adresse] i Kalundborg. Området er udlagt til boligområde i kommuneplanen. Sagen
lægger op til udvalgets stillingtagen til, om planprocessen skal sættes i gang.

Teknik- og Miljøudvalget behandlede sagen med
projektudviklers første projektoplæg på møde den 4. juni 2020. Udvalget
tiltrådte ikke indstillingen om at igangsætte planlægningen, men besluttede, at
*”udvalgets drøftelse skal indgå i dialogen med ansøger og danne baggrund for
et nyt forslag, der forelægges udvalget”*.

Med denne forelægges et revideret projektoplæg.

**Indstillinger**

Chefen for Plan, Byg og Miljø indstiller at

1.    at der
igangsættes en planlægning for området, der giver mulighed for at realisere en
boligbebyggelse med afsæt i det fremlagte projektoplæg

2.    at der arbejdes
med et parallelt forløb for hhv. kommuneplantillæg og lokalplan

3.    at der stilles
krav om bidrag til og garanti for dækning af udgifter til planarbejdet jf.
Planloven §13 stk. 3 og 4.

**Behandling**

Teknik- og Miljøudvalget.

**Sagsfremstilling**

*Baggrund og projekt*

Projektudvikler har erhvervet areal på 16.500 m2
øst for Klosterlunden, se oversigtskort bilag 1. Projektudvikler ønsker at
udvikle et boligområde med op til 140 boliger i 2½ til 3-etagers bebyggelse, med
et varieret udbud af lejlighedstyper og størrelser, fra 20 m2 til
110 m2.

Projektoplæg er vedlagt som bilag 2.

Boligbebyggelsen har et bebygget areal på ca. 20 %
(fodaftryk) og en samlet bebyggelsesprocent på op til 55 %. Temaer der
beskrives i projektoplægget, er tilgængelighed, indeklima, arkitektur, grønne
områder, vejadgang og parkering. Der er indtænkt grønne, fælles friarealer på
mindst 20 % af arealet.

*Kommuneplanens rammebestemmelse*

Projektområdet er en del af kommuneplanens rammeområde
04.B15, der er et større byudviklingsområde, som strækker sig mod øst, ud mod
[adresse]. Området er udlagt til udbygningsområde for åben lav og tæt lav
bebyggelse samt etagehuse i op til 3 etager. Der kan være børneinstitution og
andre offentlige formål i området. Bebyggelsesprocenten er 30 %.

Af rammebestemmelsen fremgår bl.a.: *Fra Lupinvej skal en
fordelingsvej med cykelsti føres gennem området for senere at videreføres mod
øst til [adresse]. Mindst 20 % af området skal være større fælles friarealer.
Væsentlig bevoksning skal så vidt mulig bevares.*

*Administrationen anbefaler*

Administrationen finder, at
projektoplægget giver et godt afsæt for en videre dialog om udvikling af
boliger i området. I dialogen bør det indgå, at boligområdet disponeres på en
måde, der sikrer et attraktivt, trygt og sundt boligområde for mennesker i alle
aldre, herunder:

·
Veldisponeret sund bebyggelse med gode boliger, gode
dagslysforhold og inspirerende og varieret udtryk.

·
Sammenhængende, velindrettede udendørs opholdsarealer, der binder
bebyggelse og omgivelser sammen.

·
Placering og indretning af området der tager størst muligt hensyn
til nabobebyggelser.

For så vidt angår
vejadgang til området, kan der arbejdes med muligheden for at placere stamvej
langs arealets nordlige skel, mod kolonihaveområdet, og som på sigt kan
videreføres mod øst, hvis en yderligere udvikling bliver aktuel.

*Kommuneplantillæg og
lokalplan*

Projektet forudsætter,
at der gennemføres et tillæg til kommuneplanen, der giver mulighed for en
højere maximal bebyggelsesprocent. Som udgangspunkt skal der indledningsvis
indkaldes ideer og forslag til planlægningen.

Det skal bemærkes, at
den nuværende kommuneplanrammes bebyggelsesprocent på 30 ikke hænger sammen med
de øvrige rammebestemmelser, der giver mulighed for at bygge etageboliger.
Byggeretten jf. BR 18 er 60%.

Et kommuneplantillæg
vil være afsæt for at udarbejde en lokalplan.

Administrationen anbefaler,
at planlægningen gennemføres som et parallelt forløb, hvor kommuneplantillæg og
lokalplan udarbejdes samtidig.

Administrationen
bemærker i øvrigt:

Ifølge Planloven § 13
stk. 4, kan kommunalbestyrelsen stille krav om en garanti for omkostningerne
til planarbejdet, hvis dette medfører overførsel af landzoneareal til byzone.
Garantien dækker udgifter til udarbejdelse af lokalplan og kommuneplantillæg og
udløses, hvis ikke projektet påbegyndes indenfor 4 år.

Det anbefales, at
udvalget stiller krav om bidrag og garantistillelse i forbindelse med
planarbejdet. Størrelsen af en eventuel garanti vil afhænge af hvor meget
bygherre selv bidrager til planlægningen.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, [adresse] 83B, [adresse] 326-2020-323886 |
| Bilag 2 - Projektoplæg, boliger på Klosterlunden | 326-2020-323245 |